ΑΠΟΦΑΣΗ αριθ. 148 της 25ης Ιουνίου 1992 περί της χρησιμοποίησης της βεβαίωσης για την εφαρμοστέα νομοθεσία (Ε101) σε περίπτωση απόσπασης που δεν υπερβαίνει τους τρεις μήνες (93/68/ΕΟΚ)Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ, Έχοντας υπόψη το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου της 14ης Ιουνίου 1971 σχετικά με την εφαρμογή των συστημάτων κοινωνικής ασφάλισης στους μισθωτούς εργαζόμενους, στους αυτοαπασχολούμενους και στα μέλη των οικογενειών τους που διακινούνται στο εσωτερικό της Κοινότητας, βάσει του οποίου είναι επιφορτισμένη με την αντιμετώπιση κάθε διοικητικού θέματος που σχετίζεται με την εφαρμογή αυτού του κανονισμού, Εκτιμώντας: ότι η απόφαση αριθ. 125 πρέπει να τροποποιηθεί, λαμβανομένης υπόψη της αναγκαιότητας να περιοριστούν οι κίνδυνοι κατάχρησης και ότι, για να επιτευχθεί αυτό, πρέπει να αναφέρεται, σε κάθε περίπτωση, συγκεκριμένη ημερομηνία στο πλαίσιο 5 του εντύπου Ε101- ότι οι συνθήκες της σύγχρονης οικονομικής ζωής υποχρεώνουν πολλούς συνεργάτες βιομηχανικών, εμπορικών και αγροτικών επιχειρήσεων να μετακινούνται συχνά για μικρό χρονικό διάστημα για τις ανάγκες της επιχείρησης, στην οποία υπάγονται- ότι είναι δύσκολο σ' αυτές τις περιπτώσεις να ληφθεί εγκαίρως, από τον αρμόδιο φορέα της χώρας όπου η επιχείρηση έχει την έδρα της, βεβαίωση για την εφαρμοστέα νομοθεσία πριν από την αναχώρηση- ότι πρέπει να απλουστευθεί η διαδικασία έκδοσης της βεβαίωσης για την εφαρμοστέα νομοθεσία, έτσι ώστε ο ασφαλισμένος να είναι εφοδιασμένος με έγγραφο που αποδεικνύει ότι διαμένει σε ένα κράτος μέλος για την εκτέλεση εργασίας και ότι εξακολουθεί να καλύπτεται από τη νομοθεσία της χώρας όπου βρίσκεται η επιχείρηση, στην οποία υπάγεται, ΑΠΟΦΑΣΙΖΕΙ: 1. Για τις αποσπάσεις που δεν υπερβαίνουν τους τρεις μήνες, ο φορέας που αναφέρεται στο άρθρο 11 παράγραφος 1 του κανονισμού (ΕΟΚ) αριθ. 574/72 μπορεί να παρέχει στις επιχειρήσεις που το ζητούν, έντυπα Ε101 που θα φέρουν έναν αύξοντα αριθμό και στα οποία ο φορέας συμπληρώνει μόνο το πλαίσιο 5. 2. Η επιχείρηση συμπληρώνει το έντυπο σε δύο αντίτυπα. Το ένα από τα αντίτυπα παραδίδεται στον εργαζόμενο πριν από την αναχώρησή του, ενώ το δεύτερο αποστέλλεται μέσα σε 24 ώρες στον αρμόδιο φορέα της χώρας όπου η επιχείρηση έχει την έδρα της. 3. Η παρούσα απόφαση, που αντικαθιστά την απόφαση αριθ. 125, εφαρμόζεται από την πρώτη ημέρα του μήνα που ακολουθεί τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Ο πρόεδρος της διοικητικής επιτροπής S. PINTO PIZZARO

[Source: multi_eurlex | Tokens: 2332]